2016 г. Съюзът извърши отново посещение за оценка на място в Иран с участието на експерти от Комисията, ЕААБ и държави членки. Това посещение за оценка бе проведено в офисите на Организацията за гражданска авиация на Ислямска република Иран и в офисите и помещенията на Iran Air.
 (55)
 Експертите установиха, че CAO-IRI е добре структуриран орган за гражданска авиация, който като регулаторен орган се занимава с всички аспекти на гражданското въздухоплаване. Експертите установиха също така, че в Иран e въведена всеобхватна регулаторна система, която редовно се актуализира. С оглед на фактите, наблюдавани по време на посещението на Съюза за оценка на място, експертите заключиха, че на CAO-IRI не липсва нито способност, нито желание за отстраняване на пропуските по отношение на безопасността.
 (56)
 Експертите установиха, че след предишното посещение за оценка на място, проведено от Съюза през юли 2010 г., Iran Air отстрани коментираните тогава несъответствия. Управлението на трайната летателна годност на флота от Airbus A320 се е подобрило и вече функционира съгласно същия стандарт, както за флота от Airbus A300 и A310. Експертите установиха, че за последните години системата за управление на безопасността на Iran Air се е подобрила, макар и да може още да се подобри, главно в областта на ефективното прилагане на описаните процедури и по-нататъшното интегриране на управлението на качеството и безопасността на корпоративно равнище. В областта на летателната годност експертите представиха редица коментари, които могат да помогнат на Iran Air допълнително да подобри безопасността и качеството на своите операции.
 (57)
 На 1 юни 2016 г. CAO-IRI и Iran Air бяха изслушани от Комисията и Комитета за авиационна безопасност. CAO-IRI представи авиационните дейности в Иран и организационната структура на CAO-IRI и очерта нармативната уредба за безопасността на въздухоплаването в Иран. Освен това CAO-IRI представи подробности за доклада на одита, извършен от ИКАО при нея, и предприетите коригиращи действия. Сред тези действия са законодателни изменения, с които на CAO-IRI се гарантират достатъчно ресурси и независимост, за да изпълнява своите функциите за надзор на безопасността. Тази презентация потвърди цялостното положително развития, наблюдавано по време на посещението на Съюза за оценка на място.
 (58)
 Iran Air направи задълбочен преглед на дружеството, включително на текущия си флот и наличните ресурси и помещения, като подчертава, че според него той може да поднови и разшири своя флот. Освен това Iran Air представи коригиращите действия, които той е извършил въз основа на коментарите, направени в резултат от проведеното през юли 2010 г. посещение на Съюза за оценка на място, включително подобренията в управлението на летателната годност на флота от Airbus A320 и подобренията в управлението му на безопасността и качеството. Iran Air представи плана за коригиращи действия, разработен въз основа на коментарите, направени по време на посещението на Съюза за оценка на място през май 2016 г. Основните елементи в този план са подобряването на програмата за анализ на полетните данни, както и въвеждането на усъвършенстван софтуер в помощ на системата за управление на безопасността.
 (59)
 Важна част от презентацията беше посветена на плановете на Iran Air за обновяване и разширяване на флота си.